**Par viedokļa sniegšanu attiecībā par administratīvās lietas dalībnieka, kurš dzīvo ārvalstīs, iespēju iepazīties ar lietas materiāliem**

Bāriņtiesu darbībā arvien pieaug to gadījumu skaits, kad kādam no administratīvās lietas dalībniekiem dzīvesvieta ir ārvalstīs. Ievērojot minēto, Valsts bērnu tiesību aizsardzības inspekcijā (turpmāk – inspekcija) vairākkārt saņemti bāriņtiesu lūgumi skaidrot, kā rīkoties situācijā, ja bāriņtiesā vēršas administratīvās lietas dalībnieks, kurš dzīvo ārvalstīs, ar lūgumu nodrošināt iespēju viņam iepazīties ar lietas materiāliem, nosūtot materiālu kopijas uz viņa norādīto e-pastu. Inspekcija savas kompetences ietvaros sniedz sekojošu viedokli minētajā jautājumā.

Atbilstoši Administratīvā procesa likuma 61.pantā noteiktajam, administratīvā procesa dalībniekam ir tiesības iepazīties ar lietu un izteikt savu viedokli jebkurā procesa stadijā. Šīs tiesības neaptver informāciju, kas saskaņā ar šā likuma 54.panta otro daļu vai citiem likumiem nav izpaužama. Iestādei rakstveidā iesniegto viedokli pievieno lietai.

Attiecībā uz minēto normatīvo regulējumu Administratīvā procesa likuma komentāros skaidrots, ka likums nenosaka veidu, kādā persona var iepazīties ar lietas materiāliem. Iestādei jāizvēlas atbilstošākais veids, samērojot savu un privātpersonas resursu patēriņu. Persona var tikt iepazīstināta ar lietas materiāliem iestādes telpās, viņai var tikt izsniegtas vai nosūtītas kopijas. Ja iespējams, izmantojami elektroniskie informācijas nodošanas veidi.[[1]](#footnote-1)

Vēršam uzmanību, ka bāriņtiesai savā darbībā jāievēro arī Valsts pārvaldes iekārtas likumā noteiktie valsts pārvaldes principi, tostarp labas pārvaldības princips, kas iever atklātību pret privātpersonu un sabiedrību, datu aizsardzību, taisnīgu procedūru īstenošanu saprātīgā laikā un citus noteikumus, kuru mērķis ir panākt, lai valsts pārvalde ievērotu privātpersonas tiesības un tiesiskās intereses. Ievērojot minēto, inspekcijas ieskatā attiecībā uz informācijas sniegšanu administratīvā procesa dalībniekam, bāriņtiesai jāņem vērā ne tikai 2006.gada 19.decembra Ministru kabineta noteikumi Nr.1037 “Bāriņtiesas darbības noteikumi” (turpmāk – Bāriņtiesas darbības noteikumi) ietvertais regulējums, bet arī jāievēro citi tiesību akti, kas regulē iestādes un privātpersonas publiski tiesiskās attiecības.

Ievērojot iepriekš minēto, inspekcija pauž viedokli, ka bāriņtiesa var vienoties ar administratīvā procesa dalībnieku par citu veidu kā iepazīties ar konkrētās lietas materiāliem, kā tikai, ierodoties uz vietas bāriņtiesā. Proti, ja administratīvās lietas dalībnieks, kurš dzīvo ārvalstīs, vērsies bāriņtiesā ar lūgumu iepazīties ar lietas materiāliem, nosūtot tos uz konkrētu e-pasta adresi un minētais lūgums ietverts rakstveida vai elektroniskā iesniegumā, kurā norādīts pieprasītāja vārds; uzvārds; adrese; e-pasta adrese, kur nosūtāma informācija, kā arī iesniegums ir atbilstoši parakstīts, nav konstatējams ierobežojums bāriņtiesai nosūtīt konkrētos lietas materiālus uz norādīto e-pastu. Vienlaikus vēlamies vērst uzmanību, ka bāriņtiesai ir tiesības informēt administratīvā procesa dalībnieku par to, ka informācijas saņēmējs uzņemas saistības šo informāciju izmantot tikai tiem mērķiem, kuriem tā pieprasīta.

Vēršam uzmanību, ka, ievērojot iepriekš minēto un Bāriņtiesas darbības noteikumu 3.punktā noteikto, bāriņtiesas nolikumā var tikt precizēta kārtība, kādā administratīvā procesa dalībnieki var iepazīties ar lietas materiāliem.

Savukārt gadījumā, kad administratīvā procesa dalībnieks vērsies bāriņtiesā, lūdzot izsniegt viņam konkrētu bāriņtiesas sagatavotu dokumentu lietā, piemēram, bāriņtiesas sēdes protokolu, bāriņtiesai jāņem vērā Paziņošanas likumā un Informācijas atklātības likumā noteiktais regulējums. Proti, Paziņošanas likuma 3.panta pirmajā daļā ietverts uzskaitījums, kādā iestāde var veikt dokumenta paziņošanu, tostarp, izmantojot elektroniskos sakarus. Minētā likuma 9.panta otrajā daļā noteikts, ka dokumentu var paziņot ar elektroniskā pasta starpniecību, neizmantojot drošu elektronisko parakstu, ja adresāts rakstveidā izteicis vēlmi saņemt dokumentu attiecīgajā veidā vai šāda iespēja paredzēta normatīvajā aktā. Dokumentu paziņo uz personas norādīto elektroniskā pasta adresi. Dokuments, kas sūtīts pa elektronisko pastu, uzskatāms par paziņotu otrajā darba dienā pēc tā nosūtīšanas.

Savukārt Informācijas atklātības likuma 2.panta trešajā daļā un 11.panta trešajā daļā noteikts, ka informācija ir pieejama sabiedrībai visos gadījumos, kad likumā nav noteikts citādi. Informācijas pieprasījumā, kas izteikts rakstveidā vai elektroniskā veidā, norāda pieprasītāja vārdu, uzvārdu vai nosaukumu (firmu), adresi, kur nosūtāma informācija, un to paraksta informācijas pieprasītājs. Informācijas pieprasījums formulējams iespējami precīzi. Minētā likuma 11.panta piektajā daļā noteikts, ka iestāde var atteikties izpildīt pieprasījumu, ja tas nav noformēts atbilstoši šā panta trešās un ceturtās daļas noteikumiem vai nav sniegts apraksts, pēc kura šīs ziņas iespējams identificēt.

Tādējādi konstatējams, ka bāriņtiesai nav šķēršļu vienoties ar administratīvā procesa dalībnieku (neatkarīgi no tā vai lietas dalībnieka dzīvesvieta ir Latvijas Republikā vai ārvalstīs) par veidu, kā saņemt bāriņtiesas sagatavotu dokumentu.

1. Administratīvā procesa likuma komentāri. Autoru kolektīvs Dr.iur. J. Briedes zinātniskajā redakcijā. – Rīga:Tiesu namu aģentūra, 2013, 573.lpp [↑](#footnote-ref-1)